b"\n_START_ARTICLE_\nDet Forenede Kongerige Storbritannien og Irland\n_START_SECTION_\nBaggrund\n_START_PARAGRAPH_\nIrland blev styret af Englands og senere Storbritanniens konge fra 1171, f\xc3\xb8rst som lord af Irland og fra Henrik VIII som konge af Irland._NEWLINE_I 1798 blev et irsk opr\xc3\xb8r sl\xc3\xa5et ned. Samtidig var der krise i det britiske monarki p\xc3\xa5 grund af George IIIs mentale sygdom. I teorien kunne de to riger udn\xc3\xa6vne forskellige konger, eftersom de havde hver sin tronf\xc3\xb8lgelov, og for at sikre bedre kontrol blev de sl\xc3\xa5et sammen i en union. Act of Union 1800 blev vedtaget af b\xc3\xa5de Det irske parlament og Det britiske parlament. Den britiske regeringen gav irske parlamentsmedlemmer titler, ejendomme og pengegaver for at sikre st\xc3\xb8tte under behandlingen af lovforslaget. Nogle valgte at se p\xc3\xa5 dette som kompensation for at de mistede deres parlamentspladser; mange af de irske valgkredse var r\xc3\xa5dne, og f\xc3\xb8rte ofte store indt\xc3\xa6gter med sig. De fleste udenforst\xc3\xa5ende, og senere de fleste historikere, tolker det som rene bestikkelser for at opn\xc3\xa5 noget som ellers ville v\xc3\xa6re umuligt.\n_START_SECTION_\nVilk\xc3\xa5rene\n_START_PARAGRAPH_\nVilk\xc3\xa5rene for sammenl\xc3\xa6gningen var at det irske parlament blev afskaffet, og Irland i stedet skulle v\xc3\xa6re repr\xc3\xa6senteret i Det britiske parlament i London._NEWLINE_Det s\xc3\xa5 en tid ud til at katolsk frig\xc3\xb8relse ville blive gennemf\xc3\xb8rt, noget som ville have sikret st\xc3\xb8tte fra store dele af den katolske befolkning i Irland, men som det rent anglikanske parlament var st\xc3\xa6rkt i mod. Dette blev blokeret af kongen, som mente at det at give lige rettigheder til katolikkerne ville v\xc3\xa6re et brud p\xc3\xa5 hans kroningsed.\n_START_SECTION_\nDet nye rige\n_START_PARAGRAPH_\nDen katolske majoritet i den irske befolkning s\xc3\xa5 i begyndelsen p\xc3\xa5 \xc3\xa6ndringen som et fremskridt, fordi de s\xc3\xa5 det irske parlament som en fjendtlig indstillet forsamling. Katolikker fik f\xc3\xb8rst sent stemmeret, mange s\xc3\xa5 sent som i 1794, og de var ikke valgbare til parlamentet. Det katolske hierarki st\xc3\xb8ttede ogs\xc3\xa5 unionen. Men da Georg III valgte at blokkere muligheden for katolsk frig\xc3\xb8relse undergravde dette st\xc3\xb8tte til unionen og f\xc3\xb8rte til at begge sider i det irske samfund vendte sig mod den._NEWLINE_I 1829 kom den katolske frig\xc3\xb8relse atter i centrum efter en kampangne ledet af Daniel O'Connell, et parlamentsmedlem for Clare som ikke kunne afl\xc3\xa6gge Oath of Supremacy af religi\xc3\xb8se grunde. Dette kom for sent til at det v\xc3\xa6kkede ny entusiasme for unionen; i stedet s\xc3\xa5 den katolske befolkning det som det mest negative med det gamle parlamentet nu var fjernet, og man nu kunne genoprette et irsk parlament med deltagelse fra begge religi\xc3\xb8se grupper. Dermed fulgte fra 1829 et stadig st\xc3\xa6rkere krav om et eget irsk parlament. Denne kampagne lykkedes ikke; unionen blev oph\xc3\xa6vet af andre grunde._NEWLINE_Senere irske ledere, som Charles Stewart Parnell, drev kampagner for en anden styreform, Home Rule, hvor Irland ville v\xc3\xa6re en autonom enhed indenfor kongeriget. Dette blev n\xc3\xa6sten opn\xc3\xa5et under statsminister William Ewart Gladstone i 1880'erne, men forslaget blev nedstemt i parlamentet, og sagen blev lagt i dvale da de konservative kom til magten. Den stadige uds\xc3\xa6ttelse af sp\xc3\xb8rgsm\xc3\xa5let var en grobund for \xc3\xb8get politisk vold og et krav om fuld uafh\xc3\xa6ngighed.\n_START_SECTION_\nSammenbruddet\n_START_PARAGRAPH_\nI 1919 opprettede parlamentsmedlemmer fra Sinn F\xc3\xa9in et uofficielt og uafh\xc3\xa6ngig irsk parlament i Dublin, D\xc3\xa1il \xc3\x89ireann, med \xc3\x89amon de Valera som parlamentspr\xc3\xa6sident. Dette var en af faktorene som udl\xc3\xb8ste den irske uafh\xc3\xa6ngighedskrig som varede fra 1919 til 1921. Den 23. december 1920, under krigen, pressede den britiske regering i hastefart Government of Ireland Act 1920 i gennem, som delte Irland i to provinser, kaldet Nordirland og Sydirland. Den 6. december 1922 blev de to formelt skilt fra hinanden, med seks nordlige grevskaber som indgik i Det Forenede Kongerige Storbritannien og Nordirland, og de 26 andre grevskaber i Den Irske Fristat._NEWLINE_Det Forenede Kongerige Storbritannien og Irland var dermed formelt set opl\xc3\xb8st, men navnet blev fortsat brugt indtil 1927, da det blev \xc3\xa6ndret til Storbritannien og Nordirland gennem Royal and Parliamentary Titles Act 1927."